

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail: kontakt@sukobinteresa-rs.org**

Број: 02-202-С/21-1, О.С.

Датум: 16.03.2021. године

**АЗРА ПАШАЛИЋ**

**Предмет**: Мишљење, доставља се

Републичка комисија за утврђивање сукоба интереса у органима власти Републике Српске (у даљем тексту: Комисија), дана 03.03.2021. године запримила је захтјев од стране Азре Пашалић, одборнице коалиције “Покрет за Приједор” у скупштини града Приједор, за давање мишљења да ли постоји сукоб интереса ако је она одборница у скупштини града, а њен супруг се налази у управном одбору у јавној установи.

Сходно наведеном, Kомисија, на основу члана 16. став 4. Закона о спречавању сукоба интереса у органима власти Републике Српске („Службени гласник Републике Српске“, бр. 73/08 и 52/14) даје следеће мишљење:

Законом о спречавању сукоба интереса у органима власти Републике Српске јавне установе *a priori* нису третиране, самим тим не представља сукоб интереса када лице обавља функцију одборника у јединици локалне самоуправе и када је у управном одбору у некој од јавних установа, као ни чланови његове породице.

Обзиром како нисте навели да ли је и супруг одборник, наглашавамо да члан породице може бити у управном одбору јавне установе чак и да је одборник у јединици локалне самоуправе, јер, како смо навели, јавне установе *a priori* нису третиране Законом о спречавању сукоба интереса у органима власти РС.

Међутим, одборник у јединици локалне самоуправе својим дјеловањем не смије прекршити одредбе члана 3. и члана 9. Закона о спречавању сукоба интереса у органима власти Републике Српске и на тај начин остварити било коју предност за себе или јавну установу у којој се он налази или члан његове породице. Стога, повредом ових одредби сукоб интереса се може утврдити Вама, а не Вашем супругу уколико он није одборник у јединици локалне самоуправе.

Чланом 3. прописани су принципи дјеловања изабраних представника, између осталог, да не смију свој приватни интерес стављати изнад јавног. Не смију користити јавну функцију за личну добит или добит лица које је са њима повезано и не смију бити ни у каквом односу зависности према лицима која би могла утицати на њихову објективност.

Чланом 9. Закона о спречавању сукоба интереса у органима власти Републике Српске прописано је сљедеће:

„Осим ако је одредбама овог закона прописано другачије, изабраним представницима, носиоцима извршних функција и савјетницима забрањено је:

а) примити или захтјевати поклон, или обећање поклона или друге вриједности ради обављања јавне функције;

б) примити додатну накнаду за извршавање послова у дјелокругу јавних функција;

в) тражити, прихватити или примити вриједност или услугу ради гласања о било којем питању или утицати на одлуку неког органа или лица;

г) обећати запослење или неко друго право у замјену за поклон или обећање поклона;

д) привилеговати лица ради страначког или другог опредјељења или због поријекла, личних или породичних веза;

ђ) одбити увид у своје финансијско стање, на захтјев надлежног органа;

ж) утицати на добивање послова или наруџби од органа власти у циљу стицања материјалне или нематеријалне користи за себе или другога;

з) користити повлашћене информације о раду органа власти ради личне користи или користи других лица и

и) на други начин користити свој положај, како би утицали на одлуке законодавне, извршне или судске власти, те тако постигли личну корист или корист других лица, неку повластицу или право, закључили правни посао или на други начин интересно погодовали себи или другом лицу.“

Сходно наведеном, нећете бити у сукобу интереса Ви као одборник у скупштини града, а коме се супружник налази у управном одбору у јавној установи, с тим да на сједницама скупштине града не смијете гласати уколико се буде одлучивало о било којем питању који се односи на ту јавну установу и дужни сте у таквим ситуацијама да се уздржите од гласања, те на сједници објаснити разлоге. Ово из разлога јер су чланом 4. Закона о спречавању сукоба интереса у органима власти РС регулисани и чланови породице изабраних представника.

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. Азра Пашалић
2. У спис предмета;
3. а. А