

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-19-С/21-7, О.С.

Датум: 16.03.2021. године

**СИМО ВАРАДИНОВИЋ**

Предмет: Мишљење, доставља се

Симо Варадиновић, обратио се Републичкој комисији за утврђивање сукоба интереса у органима власти Републике Српске (у даљем тексту: Комисија) са упитом, број: 02-19-С/21, О.С. од 15.01.2021. године, у вези постојања сукоба интереса у којем наводи да је на првој сједници Скупштине општине Шамац одржаној 05.01.2021. године изабран за предсједника Скупштине општине Шамац на мандатни период од четири године о чему је Скупштина донијела Рјешење број 07-111-3/21 и на основу истог засновао радни однос у Општини Шамац - орган Скупштина општине на вријеме трајања мандата Скупштине општине. Именовани даље наводи да се налази на позицији предсједника Фудбалског савеза општине Шамац чији укупни буџет годишње износи између 12.000 -13.000 КМ те да се исти састоји од чланарина Клубова, такси од регистрације играча и дотација из буџета општине Шамац. У упиту се даље наводи да за обављање одређених манифестација Фудбалски савез годишње добије 1.000 -2.000 КМ дотација из буџета општине Шамац а иста средства се дозначавају преко Спортског савеза. Именовани се обратио са упитом да ли постоји сукоб интереса у смислу члана 2. Закона о спречавању сукоба интереса.

Комисија је упутила допис начелнику одјељења за финансије Општине Шамац, број: 02-19-С/21-1, О.С, дана 21.01.2021. године у коме је затражила да се достави податак да ли су из буџета Општине Шамац у текућој години издвојена средства за Фудбалски савез Општине Шамац, и ако јесу у којем износу, како би се могао тумачити члан 8. Закона о спречавању сукоба интереса у органима власти Републике Српске (у даљем тексту: Закон) и евентуалном сукобу интереса.

Дана 21.01.2021 године Комисија је упутила допис број: 02-19-С/21-2, О.С. Министарству финансија Републике Српске за доставу податка да ли су из буџета Републике Српске у текућој години издвојена средства за Фудбалски савез Општине Шамац, и ако јесу у којем износу.

Дана 28.01.2021. године Комисија је запримила допис број: 02-19-С/21-4, О.С., Министарства финансија Републике Српске у којем се наводи да се Фудбалски савез Општине Шамац не налази под назначеним именом у евиденцији добављача Трезора Републике Српске.

Комисија је дана 24.02.2021. године упутила Ургенцију за доставу података број: 02-19-С/21-5, О.С. начелнику одјељења за финансије Општине Шамац у којем тражи доставу података које је тражила дописом број: 02-19-С/21-1, О.С. дана 21.01.2021. године.

Дана 05.03.2021. године Комисија је запримила допис број: 02-19-С/21-6, О.С., начелника одјељења за финансије Општине Шамац у коме се наводи да из буџета Општине Шамац у 2020. години нису издвојена средства за Фудбалски савез Општине Шамац.

Чланом 8. Закона о спречавању сукоба интереса у органима власти Републике Српске („Службени гласник Републике Српске“ број: 73/08 и 52/14) прописано је: „Изабрани представници, носиоци извршних функција и савјетници не могу бити чланови органа, предсједници или директори удружења или фондација која се финансирају из буџета Републике или јединице локалне самоуправе у укупном годишњем износу већем од 100.000 КМ.“.

Сходно свему наведеном и достављеним доказима, произилази да није дошло до кршења члана 8. Закона, те **не постоји неспојивост функција предсједника Скупштине општине Шамац и предсједника Фудбалског савеза општине Шамац.**

**Уједно Вас упозоравамо да уколико дође до издвајања средстава из буџета Републике Српске или Општине Шамац за Фудбалски савез Општине Шамац преко износа од 100.000, КМ то би довело до кршења члана 8. Закона и тиме би дошло до сукоба интереса.**

**Комисија ће предмет држати активним односно пратити трансакцију средстава за финансирање Фудбалског савеза Општине Шамац да не би дошло до кршења члана 8. Закона и евентуалног сукоба интереса.**

С поштовањем,

ПРЕДСЈЕДНИЦА КОМИСИЈE

Обрeнка Слијепчевић

Доставити:

1. Симо Варадиновић
2. У спис предмета
3. а/а